આપણે ખાનગી સંસ્થાઓને સરકારી હૉસ્પિટલો આપી દઈએ છીએ એનો અર્થ એવો નથી કે તેઓ દર્દી પાસેથી ઉઘાડી લૂંટ ચલાવશે. આપણો કોન્સેપ્ટ એવો છે કે ગુજરાતમાં વધુ ને વધુ ડૉક્ટરો બને. એટલા માટે આપણે એવી મેડિકલ પોલિસી લાવ્યા છીએ કે જે સંસ્થા મેડિકલ કૉલેજ ખોલવા માગતી સંસ્થાઓને એમસીઆઈના નિયમ મુજબ કૉલેજ બિલ્ડિંગ, લેબોરેટરીઓ સાથે ૫૦૦ બેડની હૉસ્પિટલ જોઈએ. આમ એક નવી મેડીકલ કૉલેજ ખોલવા માટે અંદાજિત ૫૦૦ કરોડનું રોકાણ જોઈએ. આ કારણે નવી મેડીકલ કૉલેજો ખૂલવાનું પ્રમાણ બહુ ઓછું છે. આપણે અમલી બનાવેલી નવી મેડીકલ પોલિસી પ્રમાણે, નવી મેડિકલ કૉલેજ ખોલવા ઇચ્છુક સંસ્થાઓને સરકાર હૉસ્પિટલો આપશે. શરત એ કે કેપિટલ ઇન્વેસ્ટમેન્ટ કરીને સંસ્થાએ સારા બેડ, સારા યુરિનલ, સારી સ્વચ્છતા સાથે હૉસ્પિટલને સુધારી દેવાની છે અને હૉસ્પિટલમાં આવતા દર્દીઓ પાસેથી એક રૃપિયાનો પણ ચાર્જ લેવાનો નથી. દર્દીઓની મફત સારવાર સામે સરકાર ગ્રાન્ટ આપશે. મેડિકલ કૉલેજોની સંખ્યા વધારવા માટે આ પોલિસી લાવવામાં આવી છે. એટલે આ વર્ષે નવી સાત મેડિકલ કૉલેજો બની રહી છે. આપણે મેડિકલ કૉલેજોમાં સીટ પણ વધારી રહ્યા છીએ.